กรมบัญชีกลางพร้อมจ่ายค่าครองชีพ ช.ค.บ. เพิ่ม 4% เริ่มโอน 23 เม.ย.
กรมบัญชีกลางพร้อมจ่ายเงิน ค่าครองชีพผู้รับเบี้ยหวัดบำนาญ(ช.ค.บ.) เพิ่ม 4% เริ่มโอนเข้าบัญชี 23 เม.ย.
21 เม.ย. 2558

นายมนัส แจ่มเวหา อธิบดีกรมบัญชีกลาง เปิดเผยว่า กรมบัญชีกลางได้คำนวณบำนาญที่จะได้รับเงินช่วยค่าครองชีพผู้รับเบี้ยหวัดบำนาญ(ช.ค.บ.) เพิ่มขึ้นอีก 4% เสร็จครบทุกส่วนราชการ พร้อมทั้งตรวจสอบความถูกต้องเสร็จเรียบร้อยแล้ว
โดยเมื่อวันจันทร์ที่ 20 เมษายน 2558 ได้โอนเงินให้ธนาคารต่างๆ เพื่อให้ธนาคารดำเนินการนำเงินเข้าบัญชีของผู้รับบำนาญโดยตรงต่อไป หลังจากที่พระราชกฤษฎีกาเงินช่วยค่าครองชีพผู้รับเบี้ยหวัดบำนาญ (ฉบับที่ 15) พ.ศ. 2558 ได้ประกาศในราชกิจจานุเบกษาแล้ว และมีผลย้อนหลังตั้งแต่เดือนธันวาคม 2557
ทั้งนี้ ผู้รับบำนาญที่จะได้รับเงินเพิ่มในครั้งนี้ มีจำนวน 545,824 คน โดยเป็นเงินตกเบิก 4% รวม 4 เดือน  (ธ.ค.57-มี.ค.58) จำนวน 1,729 ล้านบาท บวกกับบำนาญอัตราใหม่เดือนละ 11,684 ล้านบาท รวมเป็นเงินที่จะต้องจ่ายในเดือน เม.ย.นี้ ทั้งสิ้น 13,413 ล้านบาท